CK คว้างานก่อสร้างมอเตอร์เวย์ มูลค่าเกือบ 2 พันลบ.
CK คว้างานก่อสร้างมอเตอร์เวย์ สายบางปะอิน-สระบุรี-นครราชสีมา มูลค่า 1.95 พันลบ.
9 ส.ค. 2559

บริษัท ช.การช่าง จำกัด (มหาชน) หรือ CK ระบุว่า บริษัทได้ลงนามในสัญญาจ้างทำการก่อสร้างทางหลวงพิเศษระหว่างเมือง สายบางปะอิน-สระบุรี-นครราชสีมา ช่วงกม.27+500.000 – กม.37+700.000 (รวมทางแยกต่างระดับหินกอง) ระยะทางยาวประมาณ 10.200 กม. กับ กรมทางหลวง มูลค่าสัญญาทั้งสิ้น 1,945,500,000 บาท รวมภาษีมูลค่าเพิ่ม ระยะเวลาแล้วเสร็จประมาณ 1,080 วัน
อนึ่งก่อนหน้านี้กรมทางหลวงมีมติเห็นชอบอนุมัติก่อหนี้ผูกพันวงเงินเกิน 1,000 ล้านบาท โครงการก่อสร้างทางหลวงพิเศษระหว่างเมือง (มอเตอร์เวย์) สายบางปะอิน-สระบุรี-นครราชสีมา จำนวน 3 ช่วง และกรมทางหลวงจะลงนามสัญญากับเอกชนที่ชนะการประมูลทั้ง 3 ช่วง (สัญญา) ต่อไป โดยประกอบด้วย
1.สัญญาที่ 6 ช่วง กม.ที่ 27+500-กม.37+700 (รวมทางแยกต่างระดับหินกอง) ซึ่งอธิบดีกรมทางหลวงรับราคาของบริษัท ช.การช่าง ที่วงเงิน 1,945 ล้านบาท
2.สัญญาที่ 13 กม.47+600-กม.53+000 ซึ่งอธิบดีกรมทางหลวงรับราคาของบริษัท ส.เขมราฐ อินดัสตรี้ ที่วงเงิน 1,040 ล้านบาท
3.สัญญาที่ 14 ช่วง กม.53+000-กม.65+300 ซึ่งอธิบดีกรมทางหลวงรับราคาของบริษัท เอส เทค ซีวิล แอนด์ คอนสตรัคชั่น ที่วงเงิน 1,945 ล้านบาท